รัฐบาลไทย-ข่าวทำเนียบรัฐบาล-รอง นรม. พล.อ.อ.ประจินฯ เป็นประธานการประชุมคณะกรรมการติดตามการปฏิบัติงานตามนโยบายของรัฐบาล (คตน.) ครั้งที่ 12/2560
วันพฤหัสบดีที่ 19 ตุลาคม 2560
รอง นรม. พล.อ.อ.ประจินฯ เป็นประธานการประชุมคณะกรรมการติดตามการปฏิบัติงานตามนโยบายของรัฐบาล (คตน.) ครั้งที่ 12/2560
รอง นรม. พล.อ.อ.ประจินฯ เป็นประธานการประชุมคณะกรรมการติดตามการปฏิบัติงานตามนโยบายของรัฐบาล (คตน.) โดยมีการพิจารณาและรับทราบปัญหาต่าง ๆ เช่น การติดตามสถานการณ์อุทกภัย การส่งเสริมธนาคารต้นไม้ และการจดทะเบียนสินค้า GI เป็นต้น
วันนี้ (19 ตุลาคม 2560) เวลา 9.00 น. ณ ห้องประชุม 301 ตึกบัญชาการ 1 ชั้น 3 ทําเนียบรัฐบาล พลอากาศเอก ประจิน จั่นตอง รองนายกรัฐมนตรี เป็นประธานการประชุมคณะกรรมการติดตามการปฏิบัติงานตามนโยบายของรัฐบาล (คตน.) ครั้งที่ 12/2560 ซึ่งสรุปประเด็นสําคัญ ดังนี้
ที่ประชุมได้พิจารณาและมีมติเห็นชอบการแก้ไขปัญหาอุทกภัย (สถานการณ์อุทกภัย พื้นที่ที่ได้รับความเสียหาย การเตรียมการรับมือสถานการณ์อุทกภัย การให้ความช่วยเหลือเยียวยา เงินเยียวยา ฯลฯ) ตามข้อสั่งการของนายกรัฐมนตรีภายหลังการประชุมคณะรัฐมนตรี โดยให้ กระทรวงมหาดไทย กระทรวงเกษตรและสหกรณ์ กรุงเทพมหานคร และหน่วยงานที่เกี่ยวข้องให้ความช่วยเหลือประชาชนที่อยู่อาศัยริมฝั่งแม่น้ําซึ่งได้รับผลกระทบจากการระบายน้ําเร่งรัดจัดทําแผนการแจ้งเตือนล่วงหน้าให้พี่น้องประชาชนรับทราบ ตลอดจนเร่งรัดแก้ไขปัญหาการเวนคืนที่ดินที่อยู่ภายใต้การดําเนินการตามแผนการบริหารจัดการน้ํา ทั้งนี้ โดยให้พิจารณาจัดทํางบประมาณตามแผนฯ อย่างรอบคอบและเป็นไปตามกฎระเบียบที่เกี่ยวข้อง
นอกจากนี้ ที่ประชุมได้พิจารณาและมีมติเห็นชอบแนวทางการแก้ไขปัญหาการขนส่งอ้อยเกินน้ําหนักอย่างเป็นรูปธรรม โดยให้ส่วนราชการที่เกี่ยวข้องดําเนินการ ซึ่งจะมีมาตรการระยะต่าง ๆ ได้แก่ มาตรการระยะเร่งด่วน (ฤดูการผลิต ปี 2559-2560) ให้กระทรวงคมนาคมผ่อนปรนแนวทางการปฏิบัติในการขนส่งอ้อยเข้าสู่โรงงานน้ําตาล โดยให้เป็นไปตามข้อตกลง 19 ข้อ ที่สมาคมชาวไรอ้อยได้มีการลงนามร่วมกับแม่ทัพภาคที่ 3 รวมไปถึงผ่อนผันการจับกุมรถบรรทุกขนส่งอ้อยที่เสริมอุปกรณ์ในการพยุงอ้อย มาตรการระยะกลาง-ระยะยาว (เริ่มดําเนินการก่อนฤดูกาลปลูกอ้อย ปี 2560) ให้ กระทรวงอุตสาหกรรมทบทวนเรื่องข้อกําหนดระยะทางขนส่งอ้อยระหว่างพื้นที่เพาะปลูกไปยังโรงงานไม่เกิน 50 กม. พร้อมพัฒนาขีดความสามารถของโรงงานหีบอ้อยอย่างครบวงจร และให้ กระทรวงคมนาคม และกระทรวงมหาดไทยร่วมกับหน่วยงานที่เกี่ยวข้องจัดทําข้อกําหนดร่วมกันในเรื่องการสร้างถนนเพื่อรองรับการขนส่งด้านการเกษตรให้มีความสะดวกรวดเร็วยิ่งขึ้น
พร้อมกันนี้ที่ประชุมได้พิจารณาและมีมติเห็นชอบการส่งเสริมโครงการธนาคารต้นไม้ โดยให้ กระทรวงทรัพยากรธรรมชาติและสิ่งแวดล้อมร่วมกับหน่วยงานที่เกี่ยวข้อง ดําเนินการส่งเสริมโครงการปลูกต้นไม้ล้างหนี้หรือธนาคารต้นไม้ โดยให้กระทรวงการคลัง ร่วมกับหน่วยงานที่เกี่ยวข้อง พิจารณาดําเนินการหาแนวทางการคืนภาษีหรือยกเว้นการเสียภาษีให้แก่ประชาชนที่เข้าร่วมโครงการดังกล่าวในพื้นที่สาธารณะในเขตเมือง เพื่อเป็นการเพิ่มพื้นที่สีเขียวให้แก่ชุมชนและมีคุณภาพชีวิตที่ดีขึ้น
อีกทั้ง ที่ประชุมได้พิจารณาและมีมติเห็นชอบการเร่งรัดการจดทะเบียนสินค้า GI (สินค้าบ่งชี้ทางภูมิศาสตร์) โดยให้ กระทรวงพาณิชย์ ร่วมกับ กระทรวงเกษตรและสหกรณ์ และหน่วยงานที่เกี่ยวข้องร่วมกัน เร่งรัดและส่งเสริมการจดทะเบียนสินค้าดังกล่าว ในประเภทสินค้าทางการเกษตร ตลอดจนมีมติเห็นชอบให้ กระทรวงเกษตรและสหกรณ์ ร่วมกับ กระทรวงพาณิชย์ และหน่วยงานที่เกี่ยวข้องดําเนินการพิจารณาถึงความเหมาะสมและความเป็นไปได้ในการขยายความร่วมมือการทําการเกษตรกับประเทศเพื่อนบ้าน เช่น การปลูกข้าวโพด เป็นต้น โดยส่งเสริมให้ผู้ประกอบการและเกษตรกรทั้งสองฝ่าย ได้ดําเนินการร่วมกันอย่างใกล้ชิดและเป็นระบบตั้งแต่ต้นทาง (การเพาะปลูก) ไปจนถึงปลายทาง (การตลาด) โดยให้พิจารณากําหนดช่วงเวลาเพาะปลูกและการเก็บเกี่ยวผลผลิตให้เหมาะสม ทั้งนี้ เพื่อไม่ให้เกิดปัญหาความซ้ําซ้อนกับการออกสู่ฤดูกาลของผลผลิตภายในประเทศทั้งสอง โดยขอให้แต่ละหน่วยงานสรุปความก้าวหน้าให้ชัดเจนในการดําเนินงานตามความรับผิดชอบของหน่วยงาน
ตอนท้ายของการประชุมได้พิจารณาและมีมติเห็นชอบการปรับปรุงถนนสายหลักและการสร้างถนนเลียบชายทะเลจังหวัดชลบุรี โดยให้ กระทรวงคมนาคม ร่วมกับ กระทรวงมหาดไทย (จังหวัดชลบุรี และเมืองพัทยา) และหน่วยงานที่เกี่ยวข้องดําเนินการเร่งรัดแก้ไขปัญหาถนนสายหลักที่ประสบปัญหาน้ําท่วมหรือระบายน้ําไม่ทันภายในจังหวัดชลบุรีและเมืองพัทยา พร้อมพิจารณาถึงความจําเป็นและความเหมาะสมในการสร้างถนนเลียบชายทะเลเพิ่มเติมโดยให้เชื่อมต่อถนนเลียบชายทะเลที่มีอยู่ในปัจจุบัน เพื่อให้เป็นเส้นทางคมนาคมสายรองสําหรับการสัญจรของประชาชนในพื้นที่ ซึ่งจะสามารถบรรเทาความแออัดของการจราจรบนถนนสายหลักได้ดียิ่งขึ้น
*******************************
กลุ่มประชาสัมพันธ์และเผยแพร่ สํานักโฆษก